CELEX: 32020D1262
Language: sk
Date: 2020-09-04 00:00:00
Title: Vykonávacie rozhodnutie Rady (EÚ) 2020/1262 zo 4. septembra 2020, ktorým sa mení vykonávacie rozhodnutie 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty

10.9.2020   
               
               
                  SK
               
               
                  Úradný vestník Európskej únie
               
               
                  L 296/6
               
            
         VYKONÁVACIE ROZHODNUTIE RADY (EÚ) 2020/1262
         zo 4. septembra 2020,
         ktorým sa mení vykonávacie rozhodnutie 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395,
         so zreteľom na návrh Európskej komisie,
         keďže:
         
                     (1)
                  
                  
                     V článku 168 smernice 2006/112/ES sa okrem iného stanovuje právo zdaniteľných osôb na odpočet dane z pridanej hodnoty (ďalej len „DPH“) splatnej alebo zaplatenej v príslušnom členskom štáte z DPH uplatnenej na tovar, ktorý im bol dodaný, a služby, ktoré im boli poskytnuté, používané na účely ich zdaniteľných transakcií. Podľa článku 26 ods. 1 písm. a) uvedenej smernice sa použitie tovaru, ktorý je súčasťou majetku podniku, na súkromnú spotrebu zdaniteľných osôb alebo ich zamestnancov alebo všeobecnejšie na iné účely ako účely ich podnikania, ak je DPH za taký tovar úplne alebo čiastočne odpočítateľná, má považovať za poskytnutie služieb.
                  
               
                     (2)
                  
                  
                     Vykonávacím rozhodnutím Rady 2012/232/EÚ (2) sa Rumunsku povolilo do 31. decembra 2014 obmedziť na 50 % právo na odpočet DPH z nákupu, nadobudnutia v rámci Spoločenstva, dovozu, prenájmu alebo lízingu určitých cestných motorových vozidiel, ako aj DPH uplatnenej na výdavky súvisiace s týmito vozidlami, ak sa vozidlá nepoužívajú výhradne na podnikateľské účely, a oslobodiť zdaniteľné osoby od povinnosti považovať používanie takýchto vozidiel na iné účely ako ich podnikanie za poskytovanie služieb podľa článku 26 ods. 1 písm. a) smernice 2006/112/ES. Vykonávacím rozhodnutím Rady (EÚ) 2015/156 (3) bolo obdobie platnosti vykonávacieho rozhodnutia 2012/232/EÚ predĺžené do 31. decembra 2017. Vykonávacím rozhodnutím Rady (EÚ) 2017/2012 (4) bolo Rumunsku povolené uplatňovať odchyľujúce sa opatrenia do dňa nadobudnutia účinnosti pravidiel Únie o určení výdavkov v súvislosti s cestnými motorovými vozidlami, ktoré nie sú oprávnené na úplný odpočet DPH, alebo do 31. decembra 2020, podľa toho, čo nastane skôr.
                  
               
                     (3)
                  
                  
                     Listom, ktorý Komisia zaevidovala 13. marca 2020, Rumunsko požiadalo o povolenie ďalej uplatňovať opatrenie odchyľujúce sa od článku 26 ods. 1 písm. a) a článku 168 smernice 2006/112/ES s cieľom pokračovať v obmedzení práva na odpočet pri výdavkoch týkajúcich sa určitých cestných motorových vozidiel, ktoré sa nepoužívajú výlučne na podnikateľské účely.
                  
               
                     (4)
                  
                  
                     Uplatňovaním paušálnej percentuálnej sadzby pre výšku DPH na náklady spôsobilé na odpočet v súvislosti s cestnými motorovými vozidlami, ktoré sa nepoužívajú výhradne na podnikateľské účely, sa zjednoduší postup výberu DPH.
                  
               
                     (5)
                  
                  
                     V súlade s článkom 395 ods. 2 druhým pododsekom smernice 2006/112/ES Komisia listom z 2. apríla 2020 postúpila žiadosť predloženú Rumunskom ostatným členským štátom. Listom z 3. apríla 2020 Komisia oznámila Rumunsku, že má všetky informácie potrebné na posúdenie žiadosti.
                  
               
                     (6)
                  
                  
                     Rumunsko podľa článku 4 ods. 2 vykonávacieho rozhodnutia 2012/232/EÚ predložilo Komisii spolu so žiadosťou o predĺženie platnosti aj správu o uplatňovaní uvedeného vykonávacieho rozhodnutia. Na základe momentálne dostupných informácií Rumunsko uvádza, že obmedzenie na 50 % je naďalej opodstatnené a primerané.
                  
               
                     (7)
                  
                  
                     Predĺženie platnosti odchyľujúcich sa opatrení by sa malo obmedziť na čas potrebný na vyhodnotenie účinnosti uvedených opatrení a primeranosti percentuálneho obmedzenia. Rumunsku by sa preto malo povoliť, aby odchyľujúce sa opatrenia uplatňovalo aj naďalej do 31. decembra 2023.
                  
               
                     (8)
                  
                  
                     V prípade, že Rumunsko dospeje k záveru, že je potrebné predĺžiť platnosť povolenia na obdobie po roku 2023, Komisii by malo predložiť žiadosť o predĺženie platnosti do 31. marca 2023 spolu so správou, ktorá obsahuje preskúmanie percentuálneho obmedzenia uplatňovaného na právo na odpočet DPH na základe vykonávacieho rozhodnutia 2012/232/EÚ.
                  
               
                     (9)
                  
                  
                     Odchyľujúce sa opatrenia budú mať len zanedbateľný účinok na celkovú výšku príjmov z dane vybranej v Rumunsku na stupni konečnej spotreby a nebudú mať žiadny nepriaznivý vplyv na vlastné zdroje Únie pochádzajúce DPH.
                  
               
                     (10)
                  
                  
                     Vykonávacie rozhodnutie 2012/232/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Článok 4 vykonávacieho rozhodnutia 2012/232/EÚ sa nahrádza takto:
            
               
                  „Článok 4
                  
                     1.   Platnosť tohto rozhodnutia uplynie dátumom nadobudnutia účinnosti pravidiel Únie o určení nákladov v súvislosti s cestnými motorovými vozidlami, ktoré nie sú oprávnené na úplný odpočet DPH, alebo 31. decembra 2023, podľa toho, čo nastane skôr.
                  
                  
                     2.   Prípadná žiadosť o predĺženie platnosti opatrení stanovených v tomto rozhodnutí sa Komisii predloží do 31. marca 2023. K takejto žiadosti sa priloží správa, ktorá obsahuje preskúmanie percentuálneho obmedzenia uplatňovaného na právo na odpočet DPH na základe tohto rozhodnutia.“
                  
               
            
         
         
            Článok 2
            Toto rozhodnutie nadobúda účinnosť dňom jeho oznámenia.
         
         
            Článok 3
            Toto rozhodnutie je určené Rumunsku.
         
         
            V Bruseli 4. septembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady 2012/232/EÚ z 26. apríla 2012, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 117, 1.5.2012, s. 7).
         
            (3)  Vykonávacie rozhodnutie Rady (EÚ) 2015/156 z 27. januára 2015, ktorým sa predlžuje obdobie platnosti vykonávacieho rozhodnutia 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 26, 31.1.2015, s. 27).
         
            (4)  Vykonávacie rozhodnutie Rady (EÚ) 2017/2012 zo 7. novembra 2017, ktorým sa mení vykonávacie rozhodnutie 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 292, 10.11.2017, s. 57).